钦定古今图书集成/方舆汇编/职方典/第1147卷 > 《游青溪记》前人
## 钦定古今图书集成/方舆汇编/职方典/第1147卷 > 《游青溪记》前人

去玉泉五里许，如一音寺界。一音寺亦智者所建，峰
峦甚多，总名为一音寺岩也。翔舞飞腾，已异玉泉。中
有两峰特起，若象王回顾。下有聚落，背山临流，正玉
泉、青溪中路。讯一音寺址，云“正在岩颠”，今废矣。可四
五里许，始入青溪诸山之界。裂雾奔云，姿态横生。昔
游桃花源上，酷爱其山势，生动天外，浪壁层层，以为
稀有。今见此山，不啻故人。生平有山水癖，梦魂常在
吴越间，岂知眉睫前有青莲世界乎？夫论峰势，玉泉
最为尊特。若其层叠多态，起伏回环，吾不能不爱青
溪诸山。少年见妖姬高士见山色，虽浓淡不同，其怡
志销魂一也已。近寺忽见山青溪泓滂湃喷舞，是谓
清溪。清溪之跳珠溅雪，亦无以异于诸泉，独其水色
最奇。盖世间之色，其为正也、间也，吾知之，独于碧不
甚了然。今见此水，乃悟世间真有碧色，如秋天，如晚
岚，比之含烟新柳则较浓，比之晚箨初篁则较淡，温
于玉，滑于纨，至寒至腴，可拊可䬸。至其沉郁深厚之
处，螭伏蛟盘窅不可测。入寺后，折而右步至龙女庙，
即青溪发源处。昔僧“法琳于此作论，龙女来听，因祠
之。祠前有方广地，最宜听水。相传泉发源周江，故与
江水共消长。然石中出泉，至冬犹滂湃，乃诸泉所无。”
泉之上有峰一壁，若烛泪，下江驳蚀，巉嵚可畏。其色
朱碧相宣，霞雪杂出，皆万万年雨溜所成。为洞二：大
士洞径路斗绝，惟卧云洞在道旁，若夏屋可居，即琳
法师著论处。元又有卧云禅师居之，故亦名卧云洞。
洞边石磊磊，色碧而中空，酷似大湖之隹者。与度门，
觅一卓庵处。后倚危石，前临九子，晚饮龙女庙前。按
《水经注》：“青溪水出县西青山之东，有滥泉，即青溪源
也。以源出青山，故曰青溪。”今人殊不知滥泉，青山名，
盛弘之云：“洞水傍生，凌空交合。危楼倾出，恒有落势，
风泉传响于青林之下，岩猿流声于白云之上，游者
常若目不周翫，情不给赏。是以林俊栖托云客宅心
多结道士精庐，即此地也。”则青溪之胜，其来久矣。秣
陵亦有青溪，发源锺山，水光山色，远不及此。而此处
名不甚显，题咏亦少，岂非以其僻哉？侯景叛时，陆法
和正住青溪，与南郡朱元英论兵事，盖“青溪”固居士
往来处，亦宜祠。